Bryan Mbeumo

Bryan Mbeumo (s. 7. elokuuta 1999 Avallon, Ranska) on kamerunilais-ranskalainen jalkapalloilija, pelipaikaltaan laitahyökkääjä. Hän edustaa Englannin Valioliigassa pelaavaa Manchester Unitedia. Hän on pelannut Kamerunin maajoukkueessa vuodesta 2022.
Seurajoukkueura.
Mbeumo nousi ranskalaisseura Troyesin edustusjoukkueeseen helmikuussa 2018 ja pelasi kauden aikana neljä Ligue 1 -ottelua. Seuraavan kauden Troyes pelasi toisella sarjatasolla Ligue 2:ssa, jossa Mbeumo teki 35 ottelussa kymmenen maalia. Kauden 2019–2020 alussa hän pelasi joukkueessa vielä kaksi liigaottelua ja teki niissä yhden maalin, mutta elokuussa 2019 hän siirtyi Englannin mestaruussarjassa tuolloin pelanneeseen Brentfordiin.
Mbeumo pelasi ensimmäisellä mestaruussarjakaudellaan 42 sarjaottelua ja teki niissä 15 maalia, kaikki eri otteluissa. Kolmessa nousukarsintaottelussa hän teki yhden maalin. Brentford jatkoi mestaruussarjassa hävittyään nousukarsinnan loppuottelun Fulhamille, ja kaudella 2020–2021 Mbeumo pelasi 44 sarjaottelua ja teki niissä kahdeksan maalia, joista kaksi joulukuussa Readingia vastaan. Nousukarsinnassa hän tuli ensimmäisessä ottelussa vaihdosta kentälle mutta pelasi täydet minuutit kahdessa voitokkaassa ottelussa, joiden tuloksena Brentford nousi Valioliigaan.
Mbeumo pelasi ensimmäisen valioliigaottelunsa 13. elokuuta 2021 Arsenalia vastaan. Hän oli kentällä 86 minuuttia Brentfordin maalein 2–0 voittamassa ottelussa. Hän pelasi kauden 2021–2022 aikana 35 valioliigaottelua, jotka yhtä lukuun ottamatta avauskokoonpanossa. Hän teki neljä maalia: syyskuussa Wolverhamptonia, lokakuussa West Hamia, joulukuussa Watfordia ja huhtikuussa jälleen West Hamia vastaan. Kauden ainoassa FA Cupin ottelussaan hän teki kolme maalia Port Valea vastaan. Liigacupissa hän teki maalin Forest Green Roversia vastaan. Kaudella 2022–2023 Mbeumo pelasi Brentfordin kaikki 38 valioliigaottelua ja niissä kahta lukuun ottamatta avauskokoonpanossa. Hän teki kauden aikana yhdeksän maalia: yhden maalin elokuussa Manchester Unitedia, syyskuussa Leedsiä, marraskuussa Nottinghamia, tammikuussa Liverpoolia, helmikuussa Southamptonia, huhtikuussa Chelseaa ja toukokuussa West Hamia vastaan sekä kaksi maalia toukokuussa Tottenhamia vastaan. Kaudella 2023–2024 hän oli poissa kentiltä joulu-maaliskuussa nilkkavamman vuoksi ja pelasi 25 valiolliigaottelua, joissa hän teki yhdeksän maalia: elokuussa yhden Fulhamia ja kaksi Tottenhamia vastaan, syyskuussa yhden Bournemouthia vastaan, lokakuussa yhden Burnleyä ja yhden Chelseaa vastaan, joulukuussa yhden Brightonia vastaan ottelussa, jossa hän loukkaantui, yhden huhtikuussa Aston Villaa vastaan ja yhden toukokuussa Bournemouthia vastaan. Kaudella 2024–2025 hän pelasi 38 valioliigaottelua ja teki niissä 20 maalia.
Heinäkuussa 2025 Mbeumo siirtyi viisivuotisella ja yhden optiovuoden sisältävällä sopimuksella Manchester Unitediin.
Maajoukkueura.
Mbeumo on pelannut Ranskan alle 17-, alle 20- ja alle 21-vuotiaiden maajoukkueissa. Hän on syyskuusta 2022 alkaen edustanut Kamerunin A-maajoukkuetta. Hän pelasi MM-kilpailuissa 2022 avauskokoonpanossa Kamerunin kaikki kolme ottelua. Hän on heinäkuun 25. päivään 2025 mennessä pelannut 22 A-maaottelua, joissa hän on tehnyt kuusi maalia: kesäkuussa 2023 ystävyysottelussa Meksikoa, syyskuussa 2023 Afrikan-mestaruuskilpailujen karsintaottelussa Burundia, marraskuussa 2023 MM-karsintaottelussa Mauritiusta, kesäkuussa 2024 MM-karsintaottelussa Angolaa vastaan, lokakuussa 2024 Afrikan-mestaruuskilpailujen karsintaottelussa Keniaa vastaan ja maaliskuussa 2025 MM-karsintaottelussa Libyaa vastaan.